ועדת הכלכלה, כנסת 20, פרוטוקול מספר 538, 2017-07-04 10:00

איתן כבל: בוקר טוב לכולם.

איתן כבל: אני מתכבד לפתוח את ישיבת ועדת הכלכלה.

איתן כבל: היום יום שלישי, פעמיים כי טוב.

איתן כבל: זה לא אומר שאנחנו לא צריכים לעשות את זה עוד יותר טוב, ולהסתפק במה שיש.

איתן כבל: כמדי יום אנחנו מתחילים בשיר.

איתן כבל: היום מי שהסב את תשומת הלב שלי לשיר המסוים הזה זאת היועצת שלי מאיה עזריה.

איתן כבל: היא נתנה לי לקרוא אותו, והוא נגע בי מאוד.

איתן כבל: אני אקריא אותו ברשותכם, ונתחיל את היום בסבבה.

איתן כבל: אני המזרחית / עדי קיסר.

איתן כבל: אני המזרחית שאתם לא מכירים אני המזרחית שאתם לא מזכירים שיודעת לדקלם את כל השירים של זוהר ארגוב וקוראת אלבר קאמי ובולגקוב מערבבת הכל לאט לאט על אש קטנה חלב ובשר שחור ולבן האדים מרעילים את השמיים כחול לבן שלכם מה תעשו לי?

איתן כבל: אני באמצע לא לכאן ולא לכאן אם הייתי צריכה לבחור הייתי בוחרת אפרו תימן מה תעשו לי?

איתן כבל: והנה אני עומדת במרכז השבע רחוק מהפריפריה הרעבה ולמדתי לדבר אקדמית לנסוע בקו 25 ולמדוד את המרחק בין השכל ללב רק כדי להבין את הדרך לבית שלי איפה שאמא ואבא אף פעם לא דחפו לי ספר ליד אבל כרכו את הנשמה שלהם בשלי בהוצאה עצמית בכל פעם שלקחו אותי לספריה העירונית בכל פעם שביקשו אל תקראי בחושך ייהרסו לך העיניים אז יצאתי לאור מה תעשו לי?

איתן כבל: ואתם גוערים אם תפסיקי לדבר על זה זה כבר לא יהיה קיים אם תפסיקי לדבר על זה זה כבר לא יהיה קיים כי היום כולם מתחתנים עם כולם שימו מוזיקה מזרחית בחתונה מזרחית עושה שמח ובתוך הראש שלי אהובה עוזרי נותנת לי שוב את קולה נותנת לי שוב את הקול נותנת לי שוב את הכול ובתוך הראש שלי צלצולי פעמונים "אמי אמי פתחי הדלת כל גופי רועד מקור אמי אמי פתחי הדלת על כתפי משא כבד".

איתן כבל: אני לא יודע מה איתכם – אני כולי מלא התרגשות עד כדי לחלוחית.

<אתי בנדלר: מי כתב את זה?

איתן כבל: עדי קיסר.

איתן כבל: זה מדהים.

איתן כבל: תודה למאיה שערכה לי כי השיר הרבה יותר ארוך.

איתן כבל: כיף לי להתחיל את היום כך.

איתן כבל: ברשותכם, אנחנו נעשה את המעבר, ואני מתכוון לסיים היום את ההכנה של הצעת החוק לקריאה שנייה ושלישית.

איתן כבל: לא כמו בחתונה קתולית – אני לא מאפשר כבר לכל אחד לומר את הדברים.

איתן כבל: הדברים נאמרו, אלא אם יש הערות בהקראה שלנו.

איתן כבל: כבר טחנו את הנקודות המרכזיות, כבר הבנו אותן.

איתן כבל: זה כבר מעבר לזה.

איתן כבל: זה כבר נתפס כמו סוג של פיליבסטר.

איתן כבל: אני רק רוצה להזכיר.

איתן כבל: אני לא יודע אם זה ייצא מהכוח אל הפועל.

איתן כבל: שר הכלכלה הלך צעד נוסף בהצעה הזאת.

איתן כבל: הוא כבר הולך על מבצעי הוזלות בחנויות.

איתן כבל: אני לא יודע איך זה ייצא.

איתן כבל: דיברנו על זה, כמדומני, בדרך כזאת או אחרת ועקפנו את זה באלגנטיות.

איתן כבל: אנחנו לא עוסקים בזה, זאת לא הכוונה של החוק הזה.

איתן כבל: אבל זה מעמיד עוד יותר באור את הצורך לסיים את.

איתן כבל: ככל שנעשה את החוק הזה נכון זה גם יידע להתמודד ולהתכתב נכון יותר עם החוק שאני לא יודע מה הכוונה של השר, אבל לפחות שמעתי את נציגיו בכלי התקשורת.

איתן כבל: ברשותכם, אני רוצה להזכיר – הצעת חוק הגנת הצרכן (תיקון מס' 51) (שינוי תכנית הטבות לצרכן או סיומה).

איתן כבל: גברתי מנהלת הוועדה, היועצים המשפטיים, רשמת, דובר, אדוני חבר הכנסת.

איתן כבל: בבקשה, היכן אנחנו אוחזים?

איתן כבל: כמו שנהוג לומר.

<אתי בנדלר: אני אזכיר שבהצעת חוק זאת מוצע לתקן שלושה חוקים: את חוק הגנת הצרכן, את חוק הבנקאות (שירות ללקוח) ואת חוק שירותים פיננסיים מוסדרים.

<אתי בנדלר: שני החוקים האחרונים שהזכרתי מתייחסים למועדוני לקוחות של מנפיקי כרטיסי אשראי.

<אתי בנדלר: כיום מנפיקי כרטיסי אשראי הם כולם תאגידים בנקאיים או תאגידי עזר של תאגידים בנקאיים, ופעילותם מוסדרת בחוק הבנקאות (שירות ללקוח).

<אתי בנדלר: בקרוב מאוד – לא רוצה להגיד מתי – חלק ממנפיקי כרטיסי האשראי אמורים להיות מופרדים מהבנקים, ויש תקווה שיקומו עוד מנפיקים.

<אתי בנדלר: פעילותם של אלה תוסדר בחוק הפיקוח על שירותים פיננסיים (שירותים פיננסיים מוסדרים).

<אתי בנדלר: אדוני הנחה אותנו – זאת הייתה החלטתו – לעגן את הכללים שיחולו על מועדוני לקוחות של מנפיקים כאמור, בחוקים כדי ליצור האחדה של הנורמות, ולוודא שלא ניתן יהיה לסטות מהנורמות שהמחוקק קבע באמצעות הוראות של המפקחים על הגופים המנפיקים.

<אתי בנדלר: הגענו לסעיף שמדבר על דרך מסירת הודעות, על שינוי תכנית ההטבות או על סיום תכנית ההטבות על-ידי מנפיקים בחוק הבנקאות (שירות ללקוח), ושם התעוררה השאלה האם באמת יש לבחור בדרכי הודעות שונות לגבי סיום של תכנית הטבות לעומת שינוי בתוכנית ההטבות כפי שהוחלט בתיקון לחוק הגנת הצרכן.

<אתי בנדלר: כשדנו בנושא הזה אדוני הגיע למסקנה שראוי לאחד את הדרכים, ולכן כזכור, אתה הגשת בקשה לדיון מחדש.

<אתי בנדלר: אני משאירה להחלטתך האם להצביע עכשיו על הבקשה לדיון מחדש לחוק הגנת הצרכן או לגמור קודם את הנושא של דרך מסירת הודעות בחוק הבנקאות (שירות ללקוח) ולאחר מכן לחזור לחוק הגנת הצרכן.

איתן כבל: אני רק רוצה להזכיר נקודה אחת, שבשבוע שעבר סיימנו את החוק שהוביל יואל חסון.

איתן כבל: שם בעצם עשינו מסגרת.

איתן כבל: ניהלנו דיון ארוך ומעמיק בשאלה – כי זאת ליבת החוק שלו – איך אתה מתקשר עם הגוף שאתו אתה נמצא בהתקשרות.

איתן כבל: מה שגברתי חושבת לנכון, מה שנכון מבחינת ההתנהלות המקצועית משפטית שלנו עוד לפני המהות, האם לסיים או לשוחח על זה בסוף - -

<אתי בנדלר: אולי כדאי לסיים קודם את חוק הגנת הצרכן, ולהמשיך אחר כך.

איתן כבל: בסדר.

איתן כבל: חשובה לנו המהות.

איתן כבל: לכן מה שגברתי חושבת לנכון מבחינת הפרוצדורה המשפטית, נעשה מה שגברתי חושבת.

<אתי בנדלר: איתי מציע שאולי קודם נגמור את חוק הבנקאות (שירות ללקוח), ואז נחזור.

איתן כבל: בסדר.

<אתי בנדלר: אנחנו בסעיף 3(1) שבה מוצע להוסיף את סעיף 5א2, ובה אנחנו נמצאים בסעיף קטן (ד).

<אתי בנדלר: אני אקרא ואומר מה הבעיות.

אתי בנדלר: הסעיף הקטן הזה מתייחס הן לשינוי בתכנית ההטבות והן לסיום.

אתי בנדלר: הבעיות שהתעוררו בקשר לכך הן שתיים: עמדת בנק ישראל שחן תציג תכף, אומרת שהיום בחוק הבנקאות (שירות ללקוח) נוקטים לשון אחרת, והלשון הזאת אומרת: "הודעות המנפיק יישלחו באופן שבו המנפיק נוהג למסור לאותו לקוח הודעות.

איתן כבל: במאה הקודמת עשו - - זה שזה כתוב גם במאה הנוכחית זה עדיין לא אומר שזה לא שייך למאה הקודמת במערכת היחסים בין לקוח לעוסק.

<אתי בנדלר: כפי שחן - - - אולי היא תסביר את העמדה שלהם, ואני אענה.

איתן כבל: אני רק כיוונתי את גברתי.

איתן כבל: בבקשה, חן.

<חן פליישר: בוקר טוב.

<חן פליישר: אני מהלשכה המשפטית בבנק ישראל.

<חן פליישר: אני רוצה להעיר הערות רק כדי לייצר הרמוניה חקיקתית.

<חן פליישר: גם בחוק הבנקאות (שירות ללקוח) עצמו יש תיקון שנעשה אפילו בוועדת הכלכלה ב-2014 – אולי אני טועה?

<חן פליישר: – לסעיף 5א1.

<חן פליישר: זה משהו חדש מ-2014.

<חן פליישר: שם נכתב במפורש הנוסח הזה באופן שבו נוהג למסור הודעות.

<חן פליישר: יש לנו הצעת חוק - - -

<אתי בנדלר: את יכולה רק לומר באיזה הקשר?

<חן פליישר: זה סעיף שמדבר על הודעה ללקוח במצב של נקיטת פעולה לגבי הלוואה כשרוצים להקדים פירעון, ויש שם חובת גילוי נאות וספירה של ימים כדי שהלקוח יוכל להתארגן.

<חן פליישר: יש שם התייחסות מפורשת לדרך שבה הבנק נוהג למסור את ההודעה.

איתן כבל: מי היה יושב-ראש ועדת הכלכלה ב-2014?

<חן פליישר: אני לא מאה אחוז בטוחה שזה היה בוועדת הכלכלה.

איתן כבל: ברור שזה היה בוועדת הכלכלה.

<חן פליישר: אני יכולה להגיד שהייתי פה לפני שנה - -

איתן כבל: יש שינוי גישה.

איתן כבל: הגישה השתנתה בוועדה בכל הנוגע למערכות יחסים של לקוחות וצרכנים.

איתן כבל: זאת אומרת אנחנו עדיין רחוקים מלתקן את כל העוולות, אבל אנחנו לאט-לאט מנסים בשאיפה לצמצם אותם.

איתן כבל: אני אפילו הולך בשיטה המצומצמת.

<חן פליישר: עוד חוק שהיינו בעניינו בשנה שעברה – חוק סליקה אלקטרוני של צ'קים שגם שם התקיים דיון איך שולחים הודעות על צ'קים שחזרו.

<חן פליישר: גם שם הוחלט באופן מודע להיכנס לנוסח הזה של האופן שבו תאגיד בנקאי והלקוח שלו נוהגים לקבל את המידע.

<חן פליישר: מקור שלישי בעניין הזה הוא תקנות כרטיסי חיוב שחלות על המנפיקים שגם הוא אומר משהו דומה.

<חן פליישר: אנחנו חושבים שיש ערך בהרמוניה חקיקתית, ויש גם ערך ללקוח.

<חן פליישר: כולנו לקוחות של המנפיקים, והלקוח בוחר איך הוא מקבל.

<חן פליישר: אני יודעת שאני בחרתי לקבל את המידע באורח אלקטרוני- -

איתן כבל: אז הוא בחר.

<חן פליישר: כן.

<חן פליישר: הציעו לי אפשרויות, ואני בחרתי.

<חן פליישר: זאת הדרך שבה המנפיק נוהג לשלוח לי הודעות.

<אתי בנדלר: מכוח מה הפרשנות הזאת שהדרך שבה נוהג המנפיק לשלוח הודעות היא הדרך שהלקוח בחר?

<חן פליישר: זאת הפרקטיקה.

<מיכל לב: אני מלאומי קארד.

<מיכל לב: אני רק רוצה לחדד את דברי חן.

איתן כבל: חן, את מרשה לה לחדד?

איתן כבל: כי את התפרצת.

<חן פליישר: אני לא בטוחה שנסכים, אבל היא יכולה להגיד את דעתה.

איתן כבל: היא כבר הודיעה שהיא מחדדת.

איתן כבל: בבקשה, אני אאפשר לך.

<מיכל לב: היום כדי לתת הודעות בדרכים מקוונות נדרשת הסכמה של הלקוח.

<מיכל לב: זה לא משהו שאפשר לעשות חד-צדדית.

<חן פליישר: יש.

איתן כבל: יפה.

איתן כבל: אז מה אכפת?

איתן כבל: שלא יום אחד יקום מאן דהוא ויחשוב, אלה אוהליך וישנה את האוהלים.

איתן כבל: אז אני אומר, אם כבר יש הסכמה אז בואי נסדיר את זה.

איתן כבל: כי אני אומר לך בכנות – במערכת היחסים לקוח-בנק אני לא ישן טוב.

איתן כבל: את לא אשמה.

<חן פליישר: בנוגע לחוק?

איתן כבל: לא.

איתן כבל: בכלל.

איתן כבל: בכל דבר.

איתן כבל: אלה דברים שהיום את פה, ומחר את במקום אחר.

איתן כבל: אותו דבר הגברת מבנק לאומי.

איתן כבל: אני מאחל לכן תמיד רק כלפי מעלה, שלא נתבלבל, חלילה, שאני אומר משהו אחר.

איתן כבל: התפקיד שלנו הוא לעגן דברים שאף אחד מאתנו יודע לראות שיהיה קשה להתעסק עם זה ולשנות את זה.

איתן כבל: אנחנו פה תמיד בשאיפה להוציא תחת ידינו את התוצאה שאם ירצו יום אחד לתקן יגידו, עשו פה עבודה שהייתה לטווחים ארוכים.

איתן כבל: אבל הבנתי מה החידוד של גברתי מבנק לאומי, ואנחנו נאפשר עכשיו לאתי.

<הילה דוידוביץ- בלומנטל: אני גם רוצה להצטרף בהקשר הזה לעמדה של חן.

<הילה דוידוביץ- בלומנטל: אני גם חושבת שאי אפשר להתעלם בהקשר הזה מההרמוניה.

<הילה דוידוביץ- בלומנטל: אנחנו צריכים להסתכל גם ברמת המקרו וברמה הרוחבית, ואני לא חושבת שזה נכון שבאותו חוק יהיו שני אופני הודעה שונים שהם בעצם הודעות מסוגים דומים לא עם מידע אישי שאז יש ההנחיה של המפקח.

איתן כבל: קודם כול אני לא נופל מכיסאי מהודעתך.

איתן כבל: השאלה היא מהי האחדה?

איתן כבל: אולי מהיום והלאה נעשה האחדה הפוכה?

איתן כבל: כל אחד מאתנו מוציא כמו בטרקטור מין מחפרונים כאלה.

איתן כבל: עכשיו הוא מסדר את העולם לפי העיניים שלו.

איתן כבל: אז מסתבר שיש גם עיניים כחולות, שחורות, חומות, צבעוניות.

איתן כבל: ואני בא ואומר, סליחה, מי אמר שהעיניים שאתם רואים עד היום את הדברים דרכן הן העיניים הנכונות?

איתן כבל: הפרקטיקה אומרת שזה לא עובד כך.

איתן כבל: בסוף זה חיי היום יום.

איתן כבל: כן, בבקשה.

<וגיף אליאב: עורך דין אליאב, רשות ההסתדרות לצרכנות.

<וגיף אליאב: המטרה המשותפת היא שהדברים יהיו ברורים.

<וגיף אליאב: ככל שהם ברורים לא נזדקק לפרשנות, והבנק יידע בוודאות.

<וגיף אליאב: לעניין האחידות והשאיפה לאחידות – גם בחוק הגנת הצרכן בסיטואציות שונות יש הוראות שונות לגבי מתן הודעה כזאת או אחרת לגבי ביטולים וכל דבר.

<וגיף אליאב: השאיפה לאחידות היא לא מציאותית.

איתן כבל: עזוב.

איתן כבל: הבנו.

איתן כבל: בוא נתקדם.

איתן כבל: בוא נגיד ככה, לא חידדת אותי.

<וגיף אליאב: אני גמרתי לחדד.

איתן כבל: לא חידדת.

איתן כבל: אמרת את אותם דברים במילים אחרות.

איתן כבל: אז חבל.

<חן פליישר: אם אפשר עוד הערה בנושא משיק אבל על אותו סעיף?

איתן כבל: עזבי, בואי נסיים את העניין הזה.

איתן כבל: אם תרצי לחדד את עצמך אחר כך בסדר.

איתן כבל: בבקשה, גברתי.

<אילנה מזרחי: אני מהרשות להגנת הצרכן.

איתן כבל: איפה חברה שלנו?

<אילנה מזרחי: הם בדיונים אחרים.

איתן כבל: אה, אנחנו כבר לא החשובים?

איתן כבל: טוב לדעת את מערכת היחסים.

<אילנה מזרחי: - - -

איתן כבל: בבקשה, אילנה.

<אילנה מזרחי: אני שואלת את עצמי אם אנחנו מאחדים את אופן ההודעה לגבי שינוי ולגבי סיום באופן שצרכן יוכל לבחור גם במייל, גם במסרון וגם בדואר.

<אילנה מזרחי: זה לכאורה פותר את הבעיה.

<אילנה מזרחי: זה גם מה שאני מבינה שאתם מבקשים לעשות, ושנית ממילא כל מה שקשור לתאגיד בנקאי שממילא נסמך על בחירת הלקוח אז לכאורה אנחנו מעגנים את זה פה, והם בפרקטיקה עובדים כך כך שהם עונים גם על הסעיף - - -

איתן כבל: אוקיי.

איתן כבל: תודה לך, גברתי.

איתן כבל: בבקשה, אתי.

<אתי בנדלר: רציתי להתייחס לנושא של ההרמוניה החקיקתי.

<אתי בנדלר: אתה התייחסת לזה, ולכן צחקתי עוד לפני שעניתי.

<אתי בנדלר: אני מאוד בעד הרמוניה חקיקתית.

<אתי בנדלר: כנסחית של חוקים אני נותנת דגש לנושא הזה.

<אתי בנדלר: השאלה כשאנחנו מדברים בהקשר הזה על הרמוניה חקיקתית, כפי שאדוני אמר את זה במילים אחרות – למה צריכה להיות הרמוניה?

<אתי בנדלר: עם הוראות אחרות בחוק הבנקאות (שירות ללקוח) או עם חוק הגנת הצרכן וחוק שירותים פיננסיים כשכל המטרה של עיגון הנושא הזה בחקיקה ראשית ולא בהוראות הפיקוח היא ליצור האחדת הוראות לגבי שלושת החוקים האלה?

<אתי בנדלר: זה א'.

<אתי בנדלר: לכן אפשר להשתמש במילים "הרמוניה חקיקתית" בדיוק לקבלת ההחלטה האחרת.

<אתי בנדלר: שנית, כפי שאמרתְ, הדרך שבה נוהג המנפיק או התאגיד הבנקאי לשלוח הודעות ללקוח זה עניין של פרשנות או של יישום נוהג הקיים היום, שלפיו הדרך שהוא נוהג לשלוח זאת הדרך שבה הצרכן ביקש.

איתן כבל: נכון.

איתן כבל: זאת פרקטיקה.

<אתי בנדלר: אבל אם יש איזשהו נוהג בעניין הזה או ככל שיש נוהג כזה זה חל אך ורק לגבי תאגידים בנקאיים.

<אתי בנדלר: ודאי שאין נוהג כזה לגבי מנפיקים שיקומו ויפוקחו לפי חוק הפיקוח על השירותים הפיננסיים (שירותים פיננסיים).

איתן כבל: זה בדיוק כמו בית כנסת של תימנים בעניין של נוהג.

איתן כבל: את יודעת, כל אחד בא עם הנוהג שלו.

איתן כבל: והם תימנים.

איתן כבל: יש בלאדי, שאמי.

איתן כבל: אין לך מושג כמה מלחמות על הנוהג.

איתן כבל: קל וחומר שמדובר על הנושאים כאן.

איתן כבל: אני לגמרי מתחבר.

<אתי בנדלר: אז ככל שקיים נוהג, ואני לא כופרת בעניין כי אתם המומחים לעניין הזה, הוא קיים לגבי תאגידים בנקאיים.

<אתי בנדלר: הוא ודאי לא קיים לגבי מנפיקים חדשים שיפוקחו.

<אתי בנדלר: אז מה ייצא?

<אתי בנדלר: שלגבי מנפיקים יהיו הוראות שונות?

<אתי בנדלר: לפי חוק הבנקאות (שירות ללקוח) יהיה נוסח אחד, ולגבי מנפיקים בחוק שירותים פיננסיים מוסדרים יהיה נוסח אחר?

<אתי בנדלר: זה ודאי לא ייצור הרמוניה חקיקתית.

<אתי בנדלר: במאמר מוסגר אני גם יכולה לומר שניתן בהחלט לומר שאפשר להבחין בין הודעות שהתאגיד הבנקאי צריך לשלוח ללקוח בהתאם להוראות המפקחת, בהתאם להוראות החוק ולהוראות המפקח על הביטוח שעניינם במהות שלהם יש להם הרבה היבטים של סודיות בנקאית ופרטיות הלקוח לבין הודעות שעניינן חברות במועדות לקוחות.

<אתי בנדלר: כך שגם בנושא הזה זה לא בהכרח יפגע בהרמוניה החקיקתית בתוך חוק בנקאות (שירות ללקוח).

<אתי בנדלר: לכן זאת ההמלצה שלי לחברי הכנסת למרות שהבנתי מרוח המפקד שאדוני מוביל כך או כך להחלטה.

איתן כבל: זה עוד טרם שמעתי אותך.

איתן כבל: גברתי מלאומי קארד, בבקשה.

<מיכל לב: אני רק רוצה לחדד שאם יתקבל הכיוון שזה לפי הדרך שבה בחר הלקוח אז זה לא כל כך עולה מהנוסח שלפי הדרך שבה הוא בחר לקבל הודעות באופן כללי מהמנפיק או זה יכול להיות רלוונטי לחוק הגנת הצרכן מאותו עוסק.

<מיכל לב: לצורך העניין, אם בחרתי לקבל מכתבים במייל יכול להיות שההסכמה הזאת תחול - - -

איתן כבל: נסתכל, ואם זה מצריך - -

<אתי בנדלר: השאלה הזאת נדונה בינינו ונדמה לי שאפשר לשמוע עמדות לכאן ולכאן האם לומר באופן כללי בדרך שבה בחר הלקוח לקבל הודעות או בדרך שבה הוא בחר לקבל הודעות לעניין תכנית הטבות, שזה מה שאת בעצם אומרת.

<אתי בנדלר: אני מוכנה לקבל כל עמדה בנושא הזה.

<הילה דוידוביץ- בלומנטל: אני חושבת שצריך להסתפק בדרך הכללית.

<הילה דוידוביץ- בלומנטל: עכשיו לא נעשה לכל סעיף.

<הילה דוידוביץ- בלומנטל: הרי יש לנו הרבה סעיפים של הודעות ומסרונים.

<הילה דוידוביץ- בלומנטל: בסוף ייווצר מצב שהצרכן יקבל רשימה של סעיפים, והוא יצטרך לבחור.

<הילה דוידוביץ- בלומנטל: אני חושבת שאפשר להסתפק בכך שהוא מקבל הודעות באותה דרך.

<הילה דוידוביץ- בלומנטל: נראה לי שגם לצרכן זה עדיף.

<אתי בנדלר: אני רוצה לומר לך את האיפכא מסתברא של הטיעון שלך.

<אתי בנדלר: כי דווקא לעניין מועדון לקוחות יכול להיות שאני מעדיפה לקבל הודעות במסרונים כי אני רוצה לדעת באופן מידי על הטבות או על שינויים בתכנית ההטבות, וזה לאו דווקא כל ההודעות או ההתכתבויות שיש לי עם מעסיק מסוים או עם בנק.

<אתי בנדלר: אין דין קבלת פרטים על מצב חשבון הבנק שלי, להבנתי, גם אם בחרתי לקבל את הפרטים על חשבון הבנק בדואר אלקטרוני או בדואר רגיל על פני דפים, יכול להיות שלעניין מועדון לקוחות אני רוצה לקבל את זה בצורה יותר מהירה.

<אתי בנדלר: אין לי בעיה לקבל את זה בטלפון הנייד שלי בדרך פחות מוצפנת.

<אתי בנדלר: אז יש לזה פנים לכאן ולכאן.

<אתי בנדלר: מה שתחליט הוועדה.

<אילנה מזרחי: אפשר לקחת דוגמה מחוק הספאם שיש שם סעיף שמדבר על כך שכשצרכן מתקשר עם העוסק, העוסק לכאורה יכול לעדכן אותו שמסירת הפרטים יכולה לשמש אותו גם לקבלת דבר פרסומת.

<אילנה מזרחי: בהקשר הזה אם יש מקום לספק אז כשיש ספק – אין ספק.

<אילנה מזרחי: פשוט אפשר לציין שמסירת הפרטים האלה תשמש גם להודעה על שינויים ועדכונים.

<אילנה מזרחי: ככל שהצרכן מבקש להסתייג או להודיע לעוסק על כך שהוא לא מעוניין לקבל לעניין ספציפי.

<אילנה מזרחי: אז הוא יגיד, אבל צריך פשוט הבהרה.

<אתי בנדלר: השאלה אם את מאפשרת לו את זה בנוסח.

<אתי בנדלר: כי אם את אומרת באופן כללי אז יכול להיות שהם לא יאפשרו לעשות שלעניין מסוים אפשר יהיה בדרך אחת ולעניין אחר בדרך אחרת.

<אילנה מזרחי: לדעתי, זה האיזון.

עבד אל חכים חאג' יחיא: - - - שאנשים יידעו.

<אילנה מזרחי: אתה פשוט מודיע שזה ישמש גם לזה, ואתה לא נותן את הבחירה.

<אתי בנדלר: השאלה אם זה לטובת הצרכן שאת כופה עליו דרך מסוימת.

<אתי בנדלר: זאת אומרת את אומרת take it or leave it לכל הנושאים.

<אילנה מזרחי: את לא כופה.

<אילנה מזרחי: את אומרת, אתה יכול לבחור מתוך מייל, מסרון ודואר, ותדע שהבחירות האלה הם גם לגבי הענייינים האלה והאלה.

<אילנה מזרחי: אם הוא יסתייג ויגיד - -

<אתי בנדלר: אבל השאלה היא אם את מאפשרת לו להסתייג, אילנה.

<אתי בנדלר: את לא מאפשרת לו.

איתן כבל: אילנה, סליחה.

איתן כבל: את מי את מייצגת?

<אילנה מזרחי: - - -

איתן כבל: סליחה.

<אילנה מזרחי: אבל אתה נותן לו את האפשרות.

איתן כבל: אבל סליחה.

איתן כבל: אם יש לנו חשש שזה לא – אם גם ליועצת המשפטית ברור שזה לא מה שקורה אז כנראה שמשהו פה לא בסדר.

איתן כבל: אני רוצה שהדברים יהיו ברורים.

איתן כבל: אני לא משחק עם אף אחד.

איתן כבל: נמאס לי כבר בעניין הזה.

איתן כבל: זה דבר טריוויאלי וברור וכל כך לא צריך בשבילו להיות לא עובד משרד הכלכלה ולא במקום אחר.

איתן כבל: אני רוצה שמערכת היחסים בין הלקוח לבין העוסק שמה שהוא סיכם זה מה שיהיה.

איתן כבל: זה הכול.

איתן כבל: תגידי לי, את עובדת רק בבנק?

איתן כבל: את גם חיה במקומות אחרים.

איתן כבל: את הולכת לקבל שירותים בחנויות בגדים וכדומה, ואת רוצה שמערכת היחסים ביניכם תהיה מספיק נהירה ובהירה.

איתן כבל: זה בסדר שכל אחד בא ומייצג את עמדת שולחיו, אין לי טענות.

איתן כבל: אבל, חברים, לא ביקשנו עכשיו שיושלך מטוס כמו הטייס ההוא שהיה טס הביתה עם מטוס קרב או שישלחו לו את ההודעה שישלחו לו עטופה בנייר צלופן.

איתן כבל: אבל המינימום.

איתן כבל: כולנו יודעים איך החיים מתנהלים.

איתן כבל: מה כל כך מסובך?

איתן כבל: הוא צריך עכשיו לקנות מחשב מיוחד כדי לשלוח לאנשים הודעות?

איתן כבל: כולה חרטא ברטא.

איתן כבל: היום יש מסרונים, יש כל הכלים.

איתן כבל: מה הדיון הזה, גברתי, ששעה דנים איך נשלח את זה?

איתן כבל: ביקשתי שכל חברה תגדל יונים ולחזור לאחור?

<אילנה מזרחי: אבל אין כוונה לא לאפשר.

איתן כבל: סליחה, גברתי, השר שלך רוצה להגן על ההצעה והולך עוד באקסטרים על ההצעה הזאת.

איתן כבל: אז מה את מתחילה להגיד לי כך או כך או כך.

איתן כבל: אני רוצה לראות שמישהו יתנגד להצעה – אני רוצה שמערכת היחסים הזאת תהיה נהירה, בהירה, שהלקוח יודע, לא שתו לי אכלו לי.

איתן כבל: בא מפקח או מפקחת חדשה לבנק ומחליטים לשנות.

איתן כבל: זה לא קונה את זה.

<אתי בנדלר: אם כך, אדוני, החלטה ראשונה שצריכה להיות זה האם זה יהיה בדרך שבחר הלקוח או הצרכן בחוק הגנת הצרכן, והאם הבחירה צריכה להיות לעניין קבלת הודעות בנושא תכנית הטבות או הודעות באופן כללי מאותו עוסק ומאותו מנפיק.

עבד אל חכים חאג' יחיא: אני חושב באופן כללי, ואז יש - - -

איתן כבל: אני לא רוצה לייצר סוגים שונים של הודעות.

<אתי בנדלר: אז זה הנוסח שכתוב כאן.

איתן כבל: אני לא רוצה שזה יבלבל אותו.

איתן כבל: הוא יודע שהוא יקבל את ההודעות מ"קסטרו" באופן שבו הוא סיכם, והוא אומר, אני בא.

איתן כבל: הוא שואל אותו איך הוא רוצה שהוא ימסור לו את ההודעה, והוא אומר, תשלח לי במייל או במסרון או בוואטסאפ.

איתן כבל: מה כל כך מסובך?

<יעקב לנגה: אני מייצג את חברת קרנות השוטרים.

<יעקב לנגה: אני מסכים עם עמדת היועצת המשפטית ועם כבוד היושב-ראש.

<יעקב לנגה: אבל יש לי בעיה שאני בדרך כלל מייצג את האיגודים עצמם ולאו דווקא של הצרכנים.

<יעקב לנגה: גם לעניין מה שאמרת חברתי לעניין הספאם – אני הייתי מבקש להגביל את הצרכן לא לשנות את הכתובת למסירה כל יום שני וחמישי.

<יעקב לנגה: היום יש הרבה תביעות קטנות על עניינים של אי שליחה לכתובת הנכונה.

איתן כבל: עורך דין לנגה, היא הנותנת.

<יעקב לנגה: למחוקק יש כוונות טובות - -

איתן כבל: עורך דין לנגה, הבנתי.

איתן כבל: אני אתן את הדוגמה הזאת בפעם המיליון: אתה נוסע בכביש, יש פקק.

איתן כבל: כמה זה מעצבן שעוקפים אותך?

איתן כבל: נכון שמטריף?

איתן כבל: אלף מכוניות עומדות – כמה עוקפות אותך?

איתן כבל: אלפיים?

איתן כבל: שלוש, ארבע.

איתן כבל: אבל יגידו, הישראלים מחורבנים בגלל ארבע המכוניות האלה.

<יעקב לנגה: שכנעת אותי.

איתן כבל: זה הכול, זה העניין.

איתן כבל: בגלל ארבעה-חמישה נעשה חקיקה נפרדת?

איתן כבל: תמיד יהיו גנבים, גם אם הם יהודים; יהיו נוכלים גם אם הם יהודים.

איתן כבל: ובאנו לארץ ישראל.

איתן כבל: חשבנו שנעשה פה חברה למופת.

איתן כבל: אז בשביל זה יש חקיקה.

איתן כבל: כתוב: "האחד יחטא ועל כל העדה תקצוף?".

איתן כבל: אז אנחנו מתקדמים.

<אתי בנדלר: אם כך, אדוני, אני חושבת שהנוסח שמונח בפני הוועדה מבטא את המגמה של חברי הכנסת.

<אתי בנדלר: אם יש הערות למישהו לנוסח הזה אני אשמח לשמוע עכשיו כדי לראות אם משהו התפספס או לא הובן.

איתן כבל: אני מקווה שהלקוחות יקבלו יותר מהר מהדיון הזה.

<אתי בנדלר: אני מדברת רק לדרך קבלת ההודעות.

<חן פליישר: לסעיף הזה, כן.

<חן פליישר: אני רוצה להעיר הערה אחרת למחשבה.

<חן פליישר: אני העליתי אותה לפני הייעוץ המשפטי לפני הדיון.

<חן פליישר: אני רק רוצה לעורר את השאלה העקרונית – כשכתוב בחקיקה: דואר, דואר אלקטרוני, מסרון או כמו שנוסף לאור ההערה שלנו – כל אמצעי תקשורת מקוון – אני רוצה לתאר סיטואציה שאנחנו מתמודדים איתה ברגולציה.

<חן פליישר: היום בהרבה מהחקיקה כתוב: "יישלח בדואר".

<חן פליישר: בגלל שכתוב בחוק "יישלח בדואר" אז חייבים לשלוח בדואר למרות שכולם, גם הלקוחות וגם השולחים, מעדיפים לשלוח את זה באופן מקוון.

<חן פליישר: אבל כבר כתוב בחוק "דואר", אז אין ברירה ושולחים בדואר.

<חן פליישר: יש חקיקה שכתוב "פקס".

<חן פליישר: אבל היום למי יש פקס?

<חן פליישר: היום לרוב האנשים אין פקס.

איתן כבל: ברור.

איתן כבל: התעסקנו בזה.

איתן כבל: נתנו לזה התייחסות.

<חן פליישר: אני מבינה, אבל ברגע שכתוב שצריך להחזיק את כל אלה אני מניחה שבעוד כמה שנים- -

איתן כבל: לכן הוספנו.

איתן כבל: זה בדיוק כמו בדיון - -

<קריאה: חייבים לאפשר את כל האפשרויות.

<הילה דוידוביץ- בלומנטל: גם אם מסרון יהיה פאסה הוא יהיה חייב לאפשר אותו.

איתן כבל: יקירה, זה ברור כשמש לאור הירח.

איתן כבל: אתם כל הזמן לוקחים אותי לנקודה שבא מישהו שהוא אחרון בארץ ישראל שנשאר לו פקס.

איתן כבל: יש גם כאלה, אבל כשאתה אומר, שלח לי פקס – מאיה, כמה אנשים אומרים לשלוח לך פקס היום?

<קריאה: המעצבנים.

איתן כבל: וכמה הם?

איתן כבל: יש לא יותר מפעם בשבוע אולי.

<קריאה: אבל בשביל זה צריך להחזיק פקס.

איתן כבל: הרי מה העניין?

איתן כבל: יש מה שנקרא התנהלות עניינית.

איתן כבל: זה כמו שהמחוקק למשל בתחבורה, הארכינוע – כל הזמן משתכללים.

איתן כבל: בגלל זה אנחנו כותבים ומנסים לתת לזה את המבטא הרחב.

איתן כבל: מה אני אגיד פה?

<אתי בנדלר: את רוצה בכלל לבטל את האפשרות לשלוח בדואר?

<אתי בנדלר: אני לא חושבת שאנחנו בשלים לזה.

<חן פליישר: אם לקוח בוחר זה בסדר.

איתן כבל: הבעיה שלה היא אם מישהו בוחר בפקס.

איתן כבל: תשלחי אותם אלי.

איתן כבל: לא כתבנו פקס.

איתן כבל: הוצאנו את הפקס.

איתן כבל: דרך אגב, אפרופו דואר – גוף מסוים לא שלח לי לא דואר ולא כלום.

איתן כבל: הסתבר שהוא טוחן אותי שנים באלפי שקלים.

איתן כבל: לא מאה שקל.

איתן כבל: אני, יושב-ראש ועדת הכלכלה, ראש וראשון לצרכנות שעושה כל שני וחמישי את החקיקה, תשלח לי, תביא לי, תיתן לי, תעדכן אותי – אלפי שקלים.

איתן כבל: לא תגידי מאה שקל.

איתן כבל: הם הודיעו לי במקרה בהודעת מסרון, נענינו לבקשתך לשחרר אותך – אמרתי, סליחה, איך השתחררתי אם לא ביקשתי לחבר אותי?

איתן כבל: מה הסתבר?

איתן כבל: מכיוון שהם לא שלחו לי את החשבונות לא ידעתי שזה בכלל קיים.

איתן כבל: פתאום הסתבר לי שאני אימפריית אינטרנט.

איתן כבל: יש לי פה וכאן.

איתן כבל: ולמה שהם יטרחו לראות שמשהו לא בשימוש כבר שנים?

איתן כבל: אולי להודיע ללקוח ולעשות לו טובה?

איתן כבל: טוחנים.

איתן כבל: אה, התבלבלנו.

איתן כבל: את יודעת כמה כאלה יש?

<קריאה: יש הרבה כאלה.

איתן כבל: יש הרבה מאוד.

איתן כבל: יש הרבה איתן כבלים שטוחנים אותם, והם משלמים.

איתן כבל: לכן אם הייתי יודע שאני חי בארץ חדשה, גן עדן, כפי שמתואר, שכולם מודיעים לכולם – ניחא.

איתן כבל: אבל את יודעת שזה לא ככה.

עבד אל חכים חאג' יחיא: אני אתן דוגמה, ברשותך, אדוני היושב-ראש, אני פותח את המייל שלי.

עבד אל חכים חאג' יחיא: יש מבצע כלשהו בין 10 ל-30 ביוני.

עבד אל חכים חאג' יחיא: מתי אני מקבל את המייל?

עבד אל חכים חאג' יחיא: ב-27 ביוני בשעות הצהריים.

איתן כבל: זה החוק שהשר כבר יטפל.

איתן כבל: זה המבצעים.

עבד אל חכים חאג' יחיא: אני מבין.

עבד אל חכים חאג' יחיא: אבל גם העניין לשלוח בזמן - -

איתן כבל: כן, ברור.

עבד אל חכים חאג' יחיא: מופיע לי פה מתי אני מקבל את המייל.

עבד אל חכים חאג' יחיא: אני פותח ורואה – בין 10 ל-30 ושולחים לי ב-27.

איתן כבל: זה התיקון החדש ששר הכלכלה מוביל.

<וגיף אליאב: יש לי שאלה.

איתן כבל: חברה, אני רוצה להצביע.

<וגיף אליאב: יש פה בעיה קטנה.

איתן כבל: אתה רוצה שנעביר את החוק או נעכב אותו?

<וגיף אליאב: יש לי שאלה לגבי המילה "ובלבד".

<וגיף אליאב: אם הלקוח מסיבה כזאת או אחרת לא בחר?

<וגיף אליאב: כיצד יתבצע תהליך של בחירה?

<וגיף אליאב: בעצם מה זה "ובלבד" ו"בחר"?

<אתי בנדלר: אז איך הוא ישלח לו הודעות?

<אתי בנדלר: איך הוא יידע לשלוח לו?

איתן כבל: תסביר לי מה זה "בלבד".

איתן כבל: אם לא נתתי לך כתובת איך אתה מצפה שיישלח?

<וגיף אליאב: "ובחר".

<וגיף אליאב: זה לא עניין שיש לי כתובת או לא.

<וגיף אליאב: יש פה תנאי – "ובלבד שהלקוח רכש".

איתן כבל: ברור.

<וגיף אליאב: כיצד מתבצע תהליך של בחירה?

<וגיף אליאב: זאת השאלה.

<אתי בנדלר: מה זאת אומרת?

<אתי בנדלר: הוא בוחר את זה במועד ההתקשרות - - - ההטבות או שהוא מעדכן לאחר מכן.

<וגיף אליאב: אמורים לאפשר לו את הבחירה הזאת, נכון?

איתן כבל: נכון.

<וגיף אליאב: אם מסיבה כזאת או אחרת הוא לא חתם ולא בחר - -

איתן כבל: אז הוא לא בחר.

<וגיף אליאב: אבל יכול להיות שזה מאין-ספור סיבות.

<וגיף אליאב: יכול להיות ששכחו להחתים אותו.

<וגיף אליאב: הכוונה היא למה שלא יישלח באחת הדרכים?

<וגיף אליאב: זאת אומרת הבחירה תהיה - - -

איתן כבל: סלח לי, אני לא מבין.

איתן כבל: נניח ששכחתי.

איתן כבל: היה לחץ ושכחו להחתים אותי.

איתן כבל: איך היא תשלח לי את זה?

איתן כבל: היא תשלח לי באחת הדרכים.

<אתי בנדלר: היא תרים אליך טלפון ותשאל אותך.

<וגיף אליאב: זה לא משתמע מהסעיף.

<אתי בנדלר: אז מה אתה רוצה?

<אתי בנדלר: להחזיר את זכות הבחירה - -

<וגיף אליאב: לא.

<וגיף אליאב: ככל שהצרכן לא בחר אז העוסק יבחר באחת הדרכים לשלוח את ההודעה הזאת.

<וגיף אליאב: שלא יהיה פטור משליחת ההודעה.

<וגיף אליאב: זה מה שאני אומר.

איתן כבל: אבל איזה אינטרס יהיה לו?

איתן כבל: הרי הוא יצטרך לשלוח לו על מבצעים.

איתן כבל: הוא לא בא, קנה והלך.

איתן כבל: הרי הוא רוצה לפתות אותו.

איתן כבל: איך הוא יידע להודיע לו ב"אל-על" שנמחקו לו הנקודות?

<וגיף אליאב: יש פה תנאי – "ובלבד בחר".

<וגיף אליאב: אני לא יודע מאיזו סיבה.

<וגיף אליאב: יכול להיות ששכחו להחתים אותו על הטופס הזה.

איתן כבל: אני לא משנה את זה.

איתן כבל: אני מבין מה שאתה אומר.

איתן כבל: אני לא יודע לייצר בחקיקה אין-סוף "ואם".

איתן כבל: אני גם קבעתי את הכלל הזה.

איתן כבל: אם אתה מתעסק בחקיקה ב"ואם" אתה לא גומר את החקיקה.

איתן כבל: תמיד יהיה "אם".

איתן כבל: יש דברים שאפילו אתה ואני ברגע זה לא חושבים עליהם.

עבד אל חכים חאג' יחיא: נשאיר עבודה לבתי-המשפט.

איתן כבל: נכון.

<אתי בנדלר: - - -

איתן כבל: אני מעלה את זה להצבעה.

<אתי בנדלר: סעיף (ד) בנוסח המתוקן שהוצע בוועדה.

איתן כבל: נכון.

איתן כבל: מי בעד?

איתן כבל: בעד סעיף (ד) – רוב

איתן כבל: נמנעים – אין

איתן כבל: סעיף1(ד) אושר.

<אתי בנדלר: אם כך, אדוני, אני מציעה בקשה לדיון מחדש ודיון מחדש בסעיף המקביל בחוק הגנת הצרכן.

איתן כבל: מי בעד הרביזיה?

איתן כבל: בעד הרביזיה – רוב

איתן כבל: נמנעים – אין

איתן כבל: הרביזיה אושרה.

<אתי בנדלר: אם כך, אני מחזירה לדיון סעיף 16א(ד).

<אתי בנדלר: אין מה לקרוא את זה, אדוני.

<אתי בנדלר: אם אדוני מבקש דיון מחדש האם אתה מציע לתקן את הנוסח שאושר כבר באופן זהה לנוסח שאושר עכשיו?

איתן כבל: אני מציע לתקן.

איתן כבל: בשל כך עשיתי את הרביזיה כדי לייצר האחדה חקיקתית.

<אתי בנדלר: הרמוניה.

איתן כבל: הרמוניה.

איתן כבל: זה נשמע יותר מגניב.

איתן כבל: בשינויים המחויבים, כמובן.

איתן כבל: אני יכול להצביע על זה?

<אתי בנדלר: כן.

איתן כבל: תודה רבה.

איתן כבל: מי בעד סעיף 16א(ד)?

איתן כבל: בעד סעיף 16א(ד) – רוב

איתן כבל: נמנעים – אין

איתן כבל: סעיף 16א(ד) אושר.

<אתי בנדלר: חוזרים לחוק הבנקאות (שירות ללקוח), סעיף (ה) ואילך.

איתן כבל: הערות?

איתן כבל: כבר טחנו את זה, אלא אם כן יש לך משהו לחדש.

<רונן סולומון: משהו שנשאר פתוח מהדיון הקודם.

<רונן סולומון: אני מטעם פורום חברות כרטיסי האשראי.

<רונן סולומון: הנושא של הטבות בנקאיות שהעליתי כבר בדיון הקודם, ובנק ישראל התבקש לתקן – לא תוקן.

<איתי עצמון: זאת הבהרת נוסח.

<איתי עצמון: אנחנו נתקן את זה בנוסח שנכין לאחר אישור הצעת החוק.

<איתי עצמון: ההערה נשמעה.

איתן כבל: ההערה נשמעה.

איתן כבל: זאת הערת נוסח, והיא תתוקן.

<רונן סולומון: טוב, אוקיי.

איתן כבל: אתה לא סומך עלינו.

איתן כבל: אז למה שנסמוך על הבנקים?

<רונן סולומון: אני סומך.

איתן כבל: אתה לא.

איתן כבל: עם התנועה שעשית עם הפנים שלך זה לא רק שאתה לא סומך, אלא וואלה – לא סומך.

<רונן סולומון: חשבתי שזה יופיע בנוסח.

איתן כבל: אומרים לך, עם כל הכבוד.

<רונן סולומון: עוד הערה.

<רונן סולומון: לשם האחידות בחוק הבנקאות סעיף 5א2(ב)(2) שהמקבילה שלו זה 16א(ב)(2) – צריך לתקן שזה יהיה באותו נוסח.

<רונן סולומון: שימו לב שזה שונה בנוסחים.

<אתי בנדלר: אני לא רואה את ההבדל.

<רונן סולומון: "יאפשר לצרכן לממש את ההטבות".

<רונן סולומון: זה בחוק הגנת הצרכן בעמוד 2, שבע שורות מלמעלה.

<איתי עצמון: הנוסח יהיה אותו נוסח.

<רונן סולומון: במה שפורסם אתמול זה לא מופיע.

איתן כבל: זה מה שהוא אומר, זה יטופל.

איתן כבל: תודה על ההערות.

איתן כבל: אני מצביע על סעיפים קטנים (ה), (ו), כמובן, בהתייחסות לדברים שנאמרו כאן לעניין התאמות הנוסח שהועלו כאן.

איתן כבל: בעד סעיפים (ה), (ו) – רוב

איתן כבל: נמנעים – אין

איתן כבל: הסעיפים אושרו.

איתן כבל: מה זה אומר?

<איתי עצמון: זה סעיף העונשין שקיים בחוק הבנקאות (שירות ללקוח).

<איתי עצמון: כאן מוצע שתיקבע עבירה פלילית חדשה שלפיה, תאגיד בנקאי שהפר את הוראות הסעיף המוצע, הסעיף שנוגע לשינוי בתכנית הטבות או סיומה, דינו יהיה כפל הקנס הקבוע בסעיף 61א(3) לחוק העונשין.

איתן כבל: הערות?

איתן כבל: תודה.

איתן כבל: מי בעד?

איתן כבל: מי נגד?

איתן כבל: בעד סעיפים (ו)(2) ו-3(2) – רוב

איתן כבל: נמנעים – אין

<איתי עצמון: זה פסקה (2) בסעיף 3 להצעת החוק.

איתן כבל: אושר.

איתן כבל: תודה.

איתן כבל: הערות?

<אתי בנדלר: איתי מזכיר לי שאת נוסח הפסקות האלה שלחו לנו מבנק ישראל כדי להתאים את זה לנוסח של העיצומים ממדרג ההפרות ולעיצומים הכספיים הרלוונטיים בחוק הבנקאות (שירות ללקוח), התוספת של ההפרות לפי הסעיפים החדשים.

<אתי בנדלר: חן?

<אתי בנדלר: תגידי "כן" בקול רם.

איתן כבל: מי אמרה "כן"?

איתן כבל: שהפרוטוקול ידע.

<חן פליישר: חן.

איתן כבל: חן מבנק ישראל.

איתן כבל: אז אני מעלה להצבעה.

<איתי עצמון: פסקה 3(3) להצעת החוק שעניינו תיקון סעיף 11(א) לחוק הבנקאות (שירות ללקוח).

איתן כבל: עם ההבהרה שגם אישרה אותה חן.

איתן כבל: מי בעד?

איתן כבל: בעד סעיף 3(3) – רוב

איתן כבל: נמנעים – אין

איתן כבל: הסעיף אושר.

<איתי עצמון: אדוני, אני אעצור אותך כאן ואגיד, שהתיקון הזה הוא תמונת ראי לתיקון שהוועדה אישרה קודם לכן בחוק הבנקאות (שירות ללקוח).

<איתי עצמון: התיקון הזה אמור לחול על בעלי רישיונות הנפקה מכוח חוק הפיקוח על שירותים פיננסיים (שירותים פיננסיים מוסדרים).

<איתי עצמון: אנחנו שילבנו את הסעיף הזה בפרק שנוגע לשמירה על ענייני לקוחות ופרק ח' לאותו חוק שבו יש מספר הוראות צרכניות.

<איתי עצמון: אנחנו מעגנים את אותן הוראות בפרק הזה, ולאחר מכן גם עם אמצעי אכיפה יעילים.

איתן כבל: תודה.

איתן כבל: אז נצביע לפני שאני אקרא "בעל רישיון".

<איתי עצמון: על ההגדרות?

<איתי עצמון: סעיף קטן (א).

איתן כבל: מי בעד?

איתן כבל: בעד סעיף 44א(א) – רוב

איתן כבל: נמנעים – אין

איתן כבל: הסעיף אושר.

<איתי עצמון: נוסיף "שצבר" בהתאמה לנוסח בחוק הגנת הצרכן.

איתן כבל: הערות?

איתן כבל: אין.

איתן כבל: מי בעד?

איתן כבל: מי נגד?

איתן כבל: בעד סעיף 44א(ב) – רוב

איתן כבל: נמנעים – אין

איתן כבל: הסעיף אושר.

<איתי עצמון: הסעיף שאושר הוא סעיף 44א(ב) המוצע לחוק הפיקוח על שירותים פיננסיים.

איתן כבל: תודה.

איתן כבל: הערות?

איתן כבל: אין.

איתן כבל: מי בעד?

איתן כבל: מי נגד?

איתן כבל: בעד סעיף 44א(ג) – רוב

איתן כבל: נמנעים – אין

איתן כבל: הסעיף אושר.

איתן כבל: זה גם לך, חן.

<איתי עצמון: זה אותו נוסח שאושר בחוק הבנקאות.

<חן פליישר: זה בעקבות ההערה שלנו.

<אתי בנדלר: אני לא בטוחה שהדרך שהצעת היא דרך שפותרת את העניין, אבל אנחנו נבחן את האפשרות לשנות את הנוסח בכל הפרקים האמורים באופן שיטיל על העוסק להציע לצרכן או ללקוח את כל אחת מהדרכים האלה.

איתן כבל: העניין ברור.

איתן כבל: שמענו, הקשבנו.

איתן כבל: אתה רואה, הפעם לא התנפלתי עליך למרות שבאת דרך החלון.

<אתי בנדלר: כשאתה אומר "וזאת בהתאם לבחירת הלקוח" עדיין לא אמרת כאן שהעוסק או המנפיק חייב להציע את כל אחת מהדרכים האלה.

<אתי בנדלר: כך שזה לא פותר את הבעיה שאתה מדבר עליה.

<וגיף אליאב: אני לא אומר שזה אבסולוטי, אבל - -

איתן כבל: עזוב, הבנו.

איתן כבל: אנחנו בעד, אנחנו באותו צד.

איתן כבל: אנחנו רק לא רוצים לעשות באקסטרים כל דבר.

<אתי בנדלר: נבדוק לשפר את הנוסח באופן שיבהיר שהעוסק צריך להציע.

איתן כבל: תודה.

איתן כבל: מי בעד?

איתן כבל: בעד סעיף 44א(ד) – רוב

איתן כבל: נמנעים – אין

איתן כבל: הסעיף אושר.

<איתי עצמון: אני אזכיר שהשר שממונה על ביצוע חוק הפיקוח על שירותים פיננסיים (שירותים פיננסיים מוסדרים) הוא שר האוצר.

איתן כבל: בבקשה.

איתן כבל: מי בעד?

איתן כבל: מי נגד?

איתן כבל: בעד סעיף 44א(ה) – רוב

איתן כבל: נמנעים – אין

איתן כבל: הסעיף אושר.

איתן כבל: אנחנו דואגים לכם מאוד, עורך הדין לנגה.

איתן כבל: זה בסדר מבחינתכם?

<יעקב לנגה: כן.

איתן כבל: אז אני מצביע על סעיף (ו)(1)(א), (ב).

איתן כבל: מי בעד?

איתן כבל: מי נגד?

איתן כבל: בעד סעיפים 44א(ו)(1)(א), (ב)– רוב

איתן כבל: נמנעים – אין

איתן כבל: הסעיף אושר.

<אתי בנדלר: לא.

<אתי בנדלר: אנחנו כתבנו את זה בפירוש משום שיכול להיות שעוסק חדל להתקיים.

<אתי בנדלר: אני לא מאחלת לאף עוסק.

<אתי בנדלר: אבל לדוגמה "ארומה" – אין יותר רשת "ארומה" בכלל או סניף מסוים שנושא את השם הזה.

<חן פליישר: בחוק הגנת הצרכן יש הגדרה לבית עסק?

<איתי עצמון: המונח "בית עסק" מוזכר בחוק הגנת הצרכן, אבל אין הגדרה.

<חן פליישר: כי את ההגדרה של "עוסק" כן שאבנו לחקיקה הפיננסית.

<איתי עצמון: נכון.

<אתי בנדלר: בית עסק זה מקום שבו מתנהל עסק מסוים.

<הילה דוידוביץ- בלומנטל: זה אומר שאם בית עסק מסוים מתוך כל הרשת נסגר אז זה אומר - -

<אתי בנדלר: שלא צריך להודיע על שינוי.

<הילה דוידוביץ- בלומנטל: אבל ההטבה היא בדרך כלל בכל הרשת.

<אתי בנדלר: אם ההטבה היא בכל הרשת, אבל נסגר בית עסק מסוים אז כל המנגנון הזה לא חל עליו.

<הילה דוידוביץ- בלומנטל: אז לא צריך להודיע שנסגר בית העסק?

<אתי בנדלר: כן.

<אתי בנדלר: משום שזה בעיקר בהתאם להערות של עורך דין לנגה שאין אפשרות לעקוב אחרי זה.

<יעקב לנגה: אני רוצה לחדד.

<יעקב לנגה: למשל, חברת קרנות השוטרים מתקשרת עם עסק לתת הטבות לשוטרים.

<יעקב לנגה: מה קורה?

<יעקב לנגה: אנחנו יודעים שקיבלנו תלונות מהשוטרים שלא מרוצים, הרשת מפרה עסקה וכולי.

<יעקב לנגה: אם אני אודיע לה שאנחנו מבטלים את העסקה איתה כיצד אני אבטיח שאותו עסק ימשיך לתת את ההטבות?

<יעקב לנגה: אם אני מפסיק איתה את הקשרים זה גם יפגע בשירות שהם נותנים לחברים השוטרים.

<יעקב לנגה: הבנת את הבעיה?

<אתי בנדלר: כן.

איתן כבל: לנגה, הלכנו כברת דרך.

איתן כבל: אתה יודע שגילינו פתיחות מאוד גדולה כלפיכם עד כמה שניתן.

איתן כבל: אבל אתה עושה לי בלם בהתקדמות.

<אתי בנדלר: הנושא הזה נדון, ואמרנו שאין לנו פתרון.

<אתי בנדלר: נכון שאתה מציף כאן בעיה, אבל מצד שני אין שום דרך לשום גורם לבחון מהי הסיבה האמיתית שאתה החלטת להפסיק התקשרות של עם עוסק מסוים.

<יעקב לנגה: אני לא מרוצה ממנו.

<אתי בנדלר: אז תגיד שאתה לא היית מרוצה.

<אתי בנדלר: אבל יכול להיות שהסיבה האמיתית היא שהוא לא נותן לך עמלה מספיק גבוהה.

<אתי בנדלר: יכולים להיות כל מיני דברים.

<אתי בנדלר: אין דרך לפקח על זה.

<אתי בנדלר: לי אין פיקוח על הנושא הזה, אני מוכרחה לומר.

איתן כבל: עורכת הדין אתי בנדלר, המשנה ליועץ המשפטי לכנסת - -

<אתי בנדלר: כן, אדוני יושב-ראש ועדת הכלכלה חבר הכנסת איתן כבל.

איתן כבל: עורך דין לנגה, הלכנו כברת דרך בעניין הזה.

איתן כבל: אתה עושה לי דה-ז'בו.

איתן כבל: דיברנו על זה, לא?

<יעקב לנגה: לא - -

איתן כבל: לא בטון הזה.

איתן כבל: אז ישבת פה ופה.

איתן כבל: זה ההבדל היחיד בהתייחסות.

איתן כבל: חברים, אני מתקדם.

איתן כבל: הצבענו, נכון?

<איתי עצמון: על (2) לא.

<איתי עצמון: על (1).

איתן כבל: על (2) לא.

איתן כבל: אני יודע.

איתן כבל: זה בדיוק מה שהשר מתכוון לתקן, לפחות על-פי פרסומים בכלי תקשורת.

איתן כבל: הערות?

איתן כבל: אין.

איתן כבל: מי בעד?

איתן כבל: בעד סעיף 44א(ו)(2) – רוב

איתן כבל: נמנעים – רוב

איתן כבל: הסעיף אושר.

איתן כבל: אני עושה הפסקה ל-4-3 דקות לריאיון.

איתן כבל: אני מחדש את הישיבה.

איתן כבל: אני מתנצל.

איתן כבל: נמשיך בעניינינו.

איתן כבל: אנחנו בפסקה (2).

<איתי עצמון: אדוני, אני אסביר בקצרה.

<איתי עצמון: אנחנו מתקנים כאן את פרק י"ב לחוק הפיקוח על שירותים פיננסיים שעניינו עיצום כספי.

<איתי עצמון: לפי אותו פרק, ניתן להטיל עיצומים כספיים על בעלי הרישיונות השונים, לפי החוק, בשל הפרות כמפורט בסעיף 72.

<איתי עצמון: לעניין בעל רישיון הנפקה הסכומים נעים בין 100 אלף שקלים ל-300 אלף שקלים בהתאם לרישיונות הנוספים שיש לבעל רישיון הנפקה.

<איתי עצמון: מכיוון שלפי החוק, בעל רישיון הנפקה יכול להיות בעל רישיון למתן אשראי או בעל רישיון למתן שירותי פיקדון ואשראי, והסכומים משתנים בהתאם לכך.

<איתי עצמון: מבחינת מדרג ההפרות אנחנו שילבנו את ההפרות כאן בחלק שנוגע להפרות בעלות אופי יותר צרכני.

<איתי עצמון: הסכום כאן הוא הסכום הבסיסי שכפי שאמרתי נע בין 100 אלף ל-300 אלף שקלים לכל הפרה.

<ואיל ג'יג'יני: דיברנו קודם על (ו)(2) – על מכירה מיוחדת.

איתן כבל: אבל אולי תיתן לי רק לסיים ונחזור למקום שאדוני רוצה?

איתן כבל: אני פשוט רוצה שגם מבחינת הפרוטוקול שהדברים יהיו סדורים.

איתן כבל: ברוך הבא, חבר הכנסת ג'מעה אזברגה מהרשימה המשותפת, שיהיה מהיום והלאה חבר קבוע בוועדה.

איתן כבל: אנחנו מאחלים לך בהצלחה.

ג'מעה אזברגה: תודה רבה.

איתן כבל: אנחנו מקווים שתהיה חלק בלתי נפרד.

איתן כבל: את מי החלפת?

ג'מעה אזברגה: אני החלפתי את ג'מאל זחאלקה.

ג'מעה אזברגה: גם אני מקווה ורוצה.

איתן כבל: עלא-כיפאק.

איתן כבל: אני מקווה שתהיה יותר מג'מאל חברי בוועדה.

איתן כבל: כי אני נעלב כשחברי כנסת לא באים לוועדה הטובה שלנו.

איתן כבל: בהצלחה מכל הלב.

ג'מעה אזברגה: תודה רבה.

איתן כבל: ברשותכם, אני מעלה להצבעה את סעיף - -

<איתי עצמון: 4(2) תיקון סעיף 72(ב) לחוק הפיקוח על שירותים פיננסיים.

איתן כבל: מי בעד?

איתן כבל: מי נגד?

איתן כבל: בעד סעיף 4(2) – רוב

איתן כבל: נמנעים – אין

איתן כבל: הסעיף אושר.

איתן כבל: בבקשה, ואיל, רצית לשאול שאלה.

<ואיל ג'יג'יני: אני מהלשכה המשפטית במשרד התקשורת.

<ואיל ג'יג'יני: במקרים של מכירה מיוחדת אני רוצה לחדד משהו.

<ואיל ג'יג'יני: הסעיף אומר שהוראות חוק זה לא יחולו על מכירה מיוחדת.

<ואיל ג'יג'יני: הוראות חוק זה גם קובעות את החובה על הצרכן למסור את הסכמתו.

<ואיל ג'יג'יני: מסירת הסכמת הצרכן נדרשת גם בחוק התקשורת וגם לפי חוק הגנת הפרטיות אז שלא ישתמע מזה שאם יש אירוע של מכירה מיוחדת אז הצרכן לא צריך להסכים, והעוסק יכול לשלוח לו אותם בלי הסכמה.

<אתי בנדלר: זה לא חל על מכירה מיוחדת כי על מכירה מיוחדת יש הוראות מיוחדות, וחלות עליהן אותן הוראות.

איתן כבל: לגמרי.

<הילה דוידוביץ- בלומנטל: גם חוק הספאם חל.

<אתי בנדלר: לפני שאדוני מגיע לסעיף האחרון.

<אתי בנדלר: בהמשך להערתו של עורך דין לנגה, אני בכל זאת מציעה – בשלושת החוקים שאליהם מתייחסת הצעת חוק זו, יש הוראות שמסמיכות את שר הכלכלה, את נגיד בנק ישראל או את שר האוצר - -

איתן כבל: כבר הבנתי לאן את הולכת.

<אתי בנדלר: - - לפי העניין, באישור ועדת הכלכלה, לקבוע סוגים של תכניות הטבות שהחוק לא יחול עליהן וכולי.

<אתי בנדלר: אני מציעה להרחיב את הסמכת השרים או הנגיד, לפי העניין, לקבוע באישור ועדת הכלכלה גם נסיבות שבהן לא תחול החובה למסור הודעות בהתאם להוראות הסעיפים הרלוונטיים או למסור הודעות בשינויים - - -

איתן כבל: מקבל.

איתן כבל: התפשטנו, לנגה.

<אתי בנדלר: ואז תנסו לשכנע את השרים הרלוונטיים בהצעה שלכם, ותביאו תקנות לוועדה.

איתן כבל: רעיון טוב.

איתן כבל: תודה לך.

<יעקב לנגה: רק תיידעו אותנו בדבר התקנות.

איתן כבל: איך נשלח?

איתן כבל: במסרון?

איתן כבל: היא נתנה לך הערה לא רעה.

<אתי בנדלר: כדי ששר ישקול להתקין תקנות מישהו צריך להניע את התהליך.

איתן כבל: דרך אגב, עד כדי כך הם לא חושבים על זה שחולפים שר אחרי שר ותקנות שכבר הותקנו ועדיין לא הוכנו ולא הובאו.

איתן כבל: נתנו לך עצה חינם.

<איתי עצמון: אתה מאשר את התוספת שדיברנו עליה ותשולב בכל שלושת החוקים.

איתן כבל: אכן.

איתן כבל: מי בעד?

איתן כבל: בעד התוספת – רוב

איתן כבל: נמנעים – אין

איתן כבל: התוספת אושרה.

איתן כבל: אנחנו מגיעים לתחילה ולתחולה ולהוראות מעבר.

איתן כבל: לפני שאני ממשיך את "כל אלה", אתם יכולים להגיד לי את רכבת ההרים הזאת?

<לאה ורון: החוק יתחיל בעוד ארבעה חודשים.

איתן כבל: זה החלק הכי קל.

<אתי בנדלר: כל אחד מהגופים שהצעת החוק תחול עליהם, דהיינו מפעילים שונים של תכניות הטבות בין אלה שחוק הגנת הצרכן יחולו עליהם ובין אלה שחוק הבנקאות (שירות ללקוח) חל עליהם – יש להם כבר התקשרויות עם כל מיני גופים שנותנים בפועל את ההטבות.

<אתי בנדלר: אם הצעת החוק תוחל מידית על כל ההתקשרויות האלה יכול להיות שזה לא תואם את ההתקשרות בין המפעילים.

איתן כבל: כן, הבנתי כבר.

איתן כבל: בסדר.

איתן כבל: אני אסיים לקרוא.

איתן כבל: הילה, בבקשה.

<הילה דוידוביץ- בלומנטל: יש לנו קושי עם אחד התנאים לכך שהחוק לא יחול על שינויים או ביטולים של הטבות מכוח חוזים ישנים עם בתי העסק כשהשינוי אינו מהותי בתנאי התכנית.

<הילה דוידוביץ- בלומנטל: לא ברור מה זה "שינוי מהותי".

<הילה דוידוביץ- בלומנטל: מי יחליט מהו שינוי מהותי?

<הילה דוידוביץ- בלומנטל: זה סעיפים שהם עיצום כספי.

<הילה דוידוביץ- בלומנטל: זאת עבירה פלילית, ואלה דברים שחייבים להיות ברורים.

<הילה דוידוביץ- בלומנטל: יש פה פתח גדול לשיקול דעת.

<הילה דוידוביץ- בלומנטל: אי לכך אנחנו מבקשים להוריד את זה.

<הילה דוידוביץ- בלומנטל: לדעתי, אין גם היגיון.

<הילה דוידוביץ- בלומנטל: אם אנחנו רוצים לבוא לטובת מפעילי התכניות ולהגיד שאם מישהו ביטל לך בגלל חוזה ישן שלך אז זה לא משנה אם זה שינוי או שינוי מהותי.

<הילה דוידוביץ- בלומנטל: לכן אנחנו מבקשים להשמיט את הסעיף הזה.

<אתי בנדלר: אין לי התנגדות.

איתן כבל: גם לי אין התנגדות.

איתן כבל: נשמע לי הגון והוגן מה שאת מעלה.

איתן כבל: הערות?

<אליהו פרנקל: - - - על הסעיף הזה.

איתן כבל: ברשותך, אני אצביע ואאשר את ההצעה האמורה.

איתן כבל: אנחנו מצביע על סעיף 5 כולו עם השינוי שהעלתה עורכת הדין הילה דוידוביץ'.

איתן כבל: מי בעד?

איתן כבל: מי נגד?

איתן כבל: בעד סעיף 5 – רוב

איתן כבל: נמנעים – אין

איתן כבל: הסעיף אושר.

איתן כבל: לפני שאנחנו מברכים על המוגמר אני אאפשר לאדוני לחזור לנקודות שלו.

<אליהו פרנקל: אני מהלשכה המשפטית "אל-על".

<אליהו פרנקל: אני רק מזכיר שבדיון האחרון דיברנו על שני נושאים שאמנם הסעיפים עלו והצביעו עליהם – נושא של הדינמיות שדיברנו עליה, שאנחנו צריכים לגבי תקופת ההודעה - -

איתן כבל: אני רוצה לומר לך.

איתן כבל: באמת הצגת את זה בצורה יוצאת דופן.

איתן כבל: אני מוכרח לומר שאני אומר שלפעמים צריך לדעת להציג, ועשית את זה יפה מאוד.

איתן כבל: רק לא השתכנענו.

איתן כבל: זה לא פותר את העובדה שהצגת את זה בצורה הכי מכובדת, מקצועית ועניינית.

איתן כבל: הוועדה לא השתכנעה.

איתן כבל: כי היא גם חשה את זה על בשרה, מה שנקרא.

<אליהו פרנקל: אני יכול לתת רק דוגמה אחת?

איתן כבל: לא, עזוב.

איתן כבל: אתה פותח לנו את הדיון, ברשותך.

<אליהו פרנקל: אוקיי.

<אליהו פרנקל: אז לגבי הנושא שקשור לאופן ההודעה ולמתן ההודעה - -

איתן כבל: עם הספאם.

<אליהו פרנקל: כן.

<אליהו פרנקל: אני חושב שזה לא נסגר גם בשיחות - -

<אתי בנדלר: אתה חשבת - - - לא?

איתן כבל: לא.

איתן כבל: הייתה כאן בת-שבע נחמיה.

איתן כבל: היא אמרה שמבחינתם – אני לא זוכר, אני מציע לקרוא את הפרוטוקול.

איתן כבל: אבל היא נתנה את ההסבר איך זה לא מייצר ספאם.

<אליהו פרנקל: אבל אחד הדברים שהיא אמרה זה שפשוט לשלוח הודעה לגבי הפגיעה.

איתן כבל: אה, נזכרתי.

איתן כבל: תודה שאדוני הזכיר לי.

איתן כבל: היא אמרה שצריך הודעות שונות.

איתן כבל: מה שנקרא – שלא נערבב שמחה בשמחה, אם אני מפרשן אותה בלשון העם כדי שלא יהיה בלבול.

<אליהו פרנקל: זה לא שמחה בשמחה.

<אליהו פרנקל: אנחנו רוצים לערבב שמחה עם עצב.

<אליהו פרנקל: אנחנו דווקא רוצים - -

איתן כבל: יש כאן נציג משרד התקשורת מהלשכה המשפטית שיוכל לחדד, ואנחנו נסכם.

איתן כבל: ואיל, בבקשה.

<ואיל ג'יג'יני: דבר פרסומת כהגדרתו בחוק התקשורת הוא מסרון המופץ באופן מסחרי שמטרתו לעודד רכישת מוצרים.

<ואיל ג'יג'יני: אנחנו לא שם.

<ואיל ג'יג'יני: אנחנו בהודעה על שינויים בתכניות הטבות ועל גריעה או הוספה לתכניות קיימות ומתמשכות.

<ואיל ג'יג'יני: זה פר-מקרה.

<ואיל ג'יג'יני: אי אפשר להיכנס לכל הודעה והודעה.

<ואיל ג'יג'יני: אם יהיה שינוי ותגידו בסוף ההודעה שמוכרים גם חולצות יפות, בואו תקנו, אז ייטה יותר לכיוון ספאם.

<ואיל ג'יג'יני: אם תגידו שיש צמצום - -

<אליהו פרנקל: אז אני אסביר שוב.

<אליהו פרנקל: אני חוזר על דברים שכבר נאמרו.

<אליהו פרנקל: במקרה שלנו כשאנחנו עושים שינוי של תכנית יש פגיעה בלקוח.

<אליהו פרנקל: לדוגמה יעד שאני דורש עליו יותר נקודות לצורך מימוש כרטיס הבונוס, ויעד אחר שאני מוריד.

<אליהו פרנקל: הוא היה צריך עד עכשיו אלף נקודות ועכשיו 800 נקודות.

איתן כבל: ברשותך - -

<אליהו פרנקל: אבל התשובה שלו - -

איתן כבל: התשובה שלו מקובלת עלי לחלוטין.

איתן כבל: אני כבר לא יודע לכתוב לך עכשיו בדיוק מה ייכתב כדי שלא ייחשב.

איתן כבל: הוא נתן לך את עקרונות היסוד.

<יעקב לנגה: זה כמו בשינוי מהותי.

איתן כבל: כן.

איתן כבל: ואיל מהלשכה המשפטית של משרד התקשורת אמר את זה.

<אליהו פרנקל: אני רק רוצה להבין – אם בהודעה שלי – אני לא מנסה למכור לו חולצות - -

איתן כבל: אני אסביר כדי שנבין.

איתן כבל: כל עוד ההודעה מתכתבת עם נושא ההתקשרות אני לא סבור שזה ייחשב לספאם.

<אליהו פרנקל: עם נושא השינוי באופן כללי.

איתן כבל: כל עוד זה במתחם מערכת היחסים שמתקיימת בינך לבין אותו לקוח.

איתן כבל: אני צודק, ואיל?

איתן כבל: אלא אם כן אתה מדבר על טיסות, ואתה אומר לו שבדרך למטוס יש חנות צעצועים.

<אליהו פרנקל: לא, ממש לא.

<אליהו פרנקל: מה שאני אומר זה שביעדים מסוימים יעלה לך יותר ממה שעלה לך עד עכשיו, וליעדים מסוימים יעלה לך פחות.

איתן כבל: אני מבין את ואיל בעניין הזה.

איתן כבל: אני מפרשן אותו בחייו שזה אפשרי.

איתן כבל: גברתי נזכרה במשהו כשהגענו לסיום?

<ואיל ג'יג'יני: אדוני, אני אחדד.

<ואיל ג'יג'יני: אנחנו, כמובן, לא נותנים אישור לספאם.

<ואיל ג'יג'יני: אנחנו לא ראינו את ההודעות.

<ואיל ג'יג'יני: אם הייתם מעבירים אולי היינו יכולים להתייחס בצורה יותר ספציפית לנוסח ההודעה עצמה.

<ואיל ג'יג'יני: אבל בסופו של דבר זה חוזר - - -

איתן כבל: ואיל נהיה רקדן תימני.

<אתי בנדלר: הוא צודק.

איתן כבל: אני מבין, אבל זה עדיין רקדן תימני גם אם הוא צודק.

<אתי בנדלר: אם אני אסכם את כולם – על פניו, נראה שככל שההודעה שלכם תכלול התייחסות לשינויים בתכנית הטבות בין תוספת ובין גריעה, נראה שזה לא ייחשב להודעת ספאם.

<אתי בנדלר: אבל כדי לתת תשובה מדויקת לעניין מציע בא כוח הלשכה המשפטית של משרד התקשורת שתפנו עם שתיים-שלוש דוגמות אל משרדם, והם יתנו להם תשובה ספציפית.

<ואיל ג'יג'יני: לא הצענו, אבל אם הוועדה מבקשת - -

<אתי בנדלר: אני מציעה כדי שלא יהיו חילוקי דעות.

איתן כבל: אוקיי.

איתן כבל: סיימנו.

איתן כבל: כן, גברתי.

<מיכל לב: אני רוצה לחדד.

<מיכל לב: אולי זה לא המקום של הדיון – אבל בעניין הספאם חשוב להבין.

<מיכל לב: המצב אצלנו בחברה, ואני בטוחה שזה ככה גם בגופים גדולים – כ-50% מהתביעות הקטנות זה תביעות ספאם.

<מיכל לב: זה לוקח הרבה מאוד משאבים.

<מיכל לב: יש פסיקות, גם של בתי משפט – אמנם של בתי משפט לתביעות קטנות - -

איתן כבל: הבנתי.

איתן כבל: אני רוצה לסכם.

איתן כבל: יש לי הצעה.

<מיכל לב: - - למרות שלא עומד בהגדרה של חוק הספאם, לפי החוק, עדיין - -

איתן כבל: יקירה, את עורכת דין, נכון?

<מיכל לב: כן.

איתן כבל: יש כאלה שבחרו לעבוד במקום שאת עובדת, יש כאלה שבחרו לעשות תביעות ייצוגיות.

איתן כבל: אני לא יכול למנוע את זה.

איתן כבל: אתם כל כך רבים שצריך להתפרנס ממשהו.

איתן כבל: מה שאני מציע לכם – הנה משרד התקשורת כאן.

איתן כבל: אם תציפו את הבעיה שהפכה להיות גורם שהפך לנטל.

איתן כבל: זה לא שאתם צדיקים.

איתן כבל: שלא תתבלבלו – אתם לא בל"ו בגלל שאין מקום.

איתן כבל: אבל בתוך זה אם באמת אתם מרגישים שזה נהיה נטל שהוא גדול מסך חלקיו, תבואו לשר הממונה – התקשורת או האוצר – ואני בטוח שאפשר יהיה לקיים על זה דיון או לסגור פרצות עד כמה שניתן.

<אליהו פרנקל: נתנו פתרון.

איתן כבל: יקירי, סיימנו.

איתן כבל: אני רוצה לסכם, ברשותכם.

איתן כבל: קודם כול – ובא לציון גואל.

איתן כבל: ברוך ה' סיימנו את החוק החשוב הזה.

איתן כבל: תודה גדולה מאוד לוועדת הכלכלה, לייעוץ המשפטי של ועדת הכלכלה שהיה לעזר רב בעניין בכל השלבים של הכנת החוק.

איתן כבל: אני מודה לך איתי, ולך אתי על העבודה מכל הלב.

איתן כבל: מותר גם שיהיו סודות בינינו.

איתן כבל: שנית, ועדת הכלכלה הפכה להיות הבית של הצרכנים.

איתן כבל: בשנים האחרונות יצא לי להיות המחוקק המוביל בתחומים האלה.

איתן כבל: בעניין הזה הצעת החוק הזאת שסיימנו לקריאה שנייה ושלישית במליאה היא מסוג אותם חוקים שעושים צעד גדול.

איתן כבל: אנחנו תמיד מתקנים ומסדרים, ופה באמת יש הסדרה של תחום שלם שלא טופל ולא התייחסו אליו.

איתן כבל: עשינו צעד גדול מאוד בעניין הזה, להסדיר את כל מה שאנחנו קוראים לו "מועדוני לקוחות".

איתן כבל: אנחנו בעד מועדוני לקוחות, אנחנו רוצים שיהיו מועדוני לקוחות.

איתן כבל: אנחנו רק רוצים שיהיה משחק הוגן בין הלקוח לבין העוסק.

איתן כבל: זה הכול.

איתן כבל: שהם ינסו למכור לנו זה סבבה, שאחד לפי יכולתו יקנה, אבל שנגיע למצב שזה נהנה וזה לא חסר.

איתן כבל: במובן הזה אני חושב שהצעת החוק הזאת מתכתבת עד כמה שניתן עם העניין הזה.

איתן כבל: שוב – תודה לכל העוסקים במלאכה – אלה שנמצאים היום כאן ואלה שלא הגיעו.

איתן כבל: אני גם רוצה להתנצל אם פגעתי במישהו או עלבתי בו.

איתן כבל: יום כיפור עדיין רחוק, אבל הרגשתי שאולי לפעמים מתחתי את החבל.

איתן כבל: אני מודה לכם ושיהיה בהצלחה.

איתן כבל: נסיעה טובה.

איתן כבל: הישיבה נעולה.